Vedžes-Hor
Vedžes-Hor nomas (egip.: wṯs-Ḥr), Apolinopolio nomas (gr. ὁ Ἀπολλωνοπολίτης νομός, lot. nomos Apollinopolites) – Senovės Egipto (nuo III tūkst. pr. m. e.), 30 m. pr. m. e.-307 m. ir Egipto provincijos administracinis teritorinis vienetas, priklausęs Aukštutiniam Egiptui ir žymėtas numeriu 2. Jo pavadinimas buvo užrašomas simboliais sostas ir Horas, dėl to jis dar vadinamas Horo sosto nomu. Sostinė (niwt) buvo Behdet (kitaip Džeba, dab. Edfu, Ptolemėjų laikų Apolinopolis). Nomas buvo abipus pagrindinės Nilo upės vagos ir apėmė dalį dabartinės Asuano muchafazos. Piečiau buvo Ta-Seti (1), o šiauriau – Necheno (3) nomai.